b'\n_START_ARTICLE_\nJo\xc5\xbee Karlov\xc5\xa1ek\n_START_SECTION_\n\xc5\xbdivljenjepis\n_START_PARAGRAPH_\nJo\xc5\xbee Karlov\xc5\xa1ek je bil rojen 12. februarja 1900, v \xc5\xa0marjeti pri Novem mestu. O\xc4\x8de, Janez Karlov\xc5\xa1ek je bil posestnik, gostilni\xc4\x8dar in trgovec. Tehni\xc5\xa1ko srednjo \xc5\xa1olo, gradbeni oddelek je kon\xc4\x8dal l. 1923._NEWLINE_Izpit za stavbenika je polo\xc5\xbeil l. 1930. V letu 1948 je bil preveden v poklic vi\xc5\xa1jega gradbenega tehnika. Poro\xc4\x8den je bil z Julijo Weble, s katero sta imela otroke: Evo, Mileno, Janeza, Alenko in Matja\xc5\xbea._NEWLINE_Leta 1936 se je dokon\xc4\x8dno preselil v Dom\xc5\xbeale, kjer je 22. oktobra 1963 umrl._NEWLINE_Kot gradbeni strokovnjak je sodeloval pred drugo svetovno vojno pri gradnji tovarne Celuloza v Vidmu pri Kr\xc5\xa1kem. Po vojni je sodeloval pri izgradnji nove Kartona\xc5\xbene tovarne v Ljubljani in pri izgradnji Papirnice na Koli\xc4\x8devem pri Dom\xc5\xbealah. Zadnja zaposlitev je bila na Gradbeni srednji \xc5\xa1oli v Ljubljani, kjer je predaval tehni\xc4\x8dne predmete in sestavljal strokovne u\xc4\x8dbenike. Leta 1931 je ustanovil in vodil tovarno za fino keramiko Dekor v Ljubljani. Projektiral in patentiral je votlo opeko za monta\xc5\xbene ope\xc4\x8dne strope in preklade z imenom Radonka. Za svoja strokovna dela je prejel l. 1951 Pre\xc5\xa1ernovo nagrado, kot sestavljalec najbolj\xc5\xa1ih tehni\xc4\x8dnih u\xc4\x8dnih knjig. Leta 1953 je prejel Iznajditeljsko spri\xc4\x8devalo za postopek slikanja na les z lu\xc5\xbenimi barvami. Leta 1960 je prejel Trdinovo nagrado za njegovo \xc5\xbeivljenjsko delo in prispevek k znanosti. _NEWLINE_Jo\xc5\xbee Karlov\xc5\xa1ek je bil neutrudni raziskovalec slovenske stavbne dedi\xc5\xa1\xc4\x8dine in umetnostne obrti. Izdal je ve\xc4\x8d knjig o slovenski hi\xc5\xa1i in o slovenskem ornamentu._NEWLINE_Karlov\xc5\xa1ek je bil vnet zbiralec slovenskih bajk in pripovedk. Njegove zbrane bajke in pripovedke v rokopisu je v letu 2016 izdalo Dru\xc5\xa1tvo Slovenskih starovercev. Jo\xc5\xbee Karlov\xc5\xa1ek je priob\xc4\x8dil v takratnem \xc4\x8dasopisu \xc5\xa1tevilne \xc4\x8dlanke o umetnostni obrti, o keramiki in druge strokovne \xc4\x8dlanke. Umetnosti zgodovinar dr. Nace \xc5\xa0umi je v l. 2006 napisal knjigo "Jo\xc5\xbee Karlov\xc5\xa1ek, poklic in poklicanost". Knjigo je izdalo Muzejsko dru\xc5\xa1tvo Dom\xc5\xbeale.\n_START_SECTION_\nUmetni\xc5\xa1ko delovanje\n_START_PARAGRAPH_\nNa Karlov\xc5\xa1kovo dekorativno slikarstvo je verjetno vplival tudi Maksim Gaspari. Napisal je \xc5\xa1tevilne knjige in strokovne \xc4\x8dlanke o ornamentiki in stavbarstvu, v Ljubljani pa je po vojni pou\xc4\x8deval na srednji gradbeni \xc5\xa1oli. Knjiga Slovenske bajeslovne in pripovedne podobe iz leta 1959 v kateri raziskuje slovensko mitologijo je ostala v rokopisu in bila izdana \xc5\xa1ele dobrega pol stoletja po njegovi smrti.'